 **REPUBLIKA HRVATSKA** *PRIJEDLOG*

**OSJEČKO-BARANJSKA ŽUPANIJA**

**OPĆINA MARIJANCI**

OPĆINSKO VIJEĆE

KLASA:

URBROJ: 2158-27-01-25-

U Marijancima, \_\_\_\_\_\_\_\_\_ 2025. godine

Na temelju članka 10. 13. 14. i 18. Zakona o grobljima (“Narodne novine” br. 19/98 i 50/12) i članka 31. Statuta Općine Marijanci (“Službeni glasnik” Općine Marijanci br. 3/21), i članka 8. Odluke o Komunalnim djelatnostima na području Općine Marijanci (KLASA: , URBROJ: ), Općinsko vijeća na 24. sjednici održanoj dana \_\_ veljače 2025. godine donosi

**O D L U K U**

**o održavanju, uređenju i upravljanju grobljima u naseljima na području**

**Općine Marijanci**

**I. OPĆE ODREDBE**

**Članak 1.**

Ovom se Odlukom uređuje obavljanje komunalnih djelatnosti održavanja i upravljanja grobljima u naseljima na području Općine Marijanci, a posebice odredbe o:

* mjerilima i načinu dodjeljivanja i ustupanja grobnih mjesta na korištenje, vremenskim razmacima ukopa u popunjena grobna mjesta, te načinu ukopa nepoznatih osoba,
* održavanju groblja i uklanjanju otpada,
* uvjetima upravljanja grobljem od strane pravne osobe koja upravlja grobljem,
* uvjetima i mjerilima za plaćanje naknade kod dodjele grobnih mjesta i godišnje naknade za korištenje grobnih mjesta.

**Članak 2.**

U smislu ove Odluke:

- grobna mjesta su grobovi i grobnice namijenjene za ukop umrlih osoba,

- korisnici grobnih mjesta su umrle osobe i njihovi nasljednici,

**Članak 3.**

Održavanje, uređenje i upravljanje grobljima u naseljima na području Općine Marijanci obavlja Doroslov D.o.o. Donji Miholjac iz Donjeg Miholjca, Naselje Tržnica 2a ( u daljnjem tekstu: Uprava groblja).

**II. MJERILA I NAČIN DODJELJIVANJA I USTUPANJA GROBNIH**

**MJESTA NA KORIŠTENJE**

**Članak 4.**

Grobovi i grobnice su za obiteljski i pojedinačni pokop. Obiteljski grobovi i grobnice služe za pokop više pokojnika, a u grob, odnosno grobnicu, za pojedinačni pokop, pokapa se jedna umrla osoba.

**Članak 5**.

Grobna mjesta dodjeljuju se na slijedeći način:

* grobovi i grobovi za urne dodjeljuju se prema planu rasporeda i korištenja grobnih mjesta kojeg donosi Uprava groblja, redoslijedom prema brojevima grobovima i grobnih mjesta označenim u položenom planu grobnih mjesta i grobnica,
* grobnici i grobnice za urne dodjeljuju se prema planu rasporeda i korištenja grobnih mjesta, na način da se u najvećoj mogućoj mjeri nastoji udovoljiti željama korisnika, te prema raspoloživim mjestima.

**III. VREMENSKI RAZMACI UKOPA U POPUNJENA GROBNA MJESTA**

**Članak 6.**

U popunjena grobna mjesta može se odobriti ukop nakon proteka 15 godina od posljednjeg ukopa u grob, odnosno nakon proteka 30 godina od ukopa u grobnicu. Uprava groblja će prije dodijele popunjenog grobnog mjesta drugom korisniku, premjestiti ostatke preminulog iz popunjenog groba u zajedničku kosturnicu izgrađenu za tu svrhu.

Ukop u popunjena grobna mjesta izvršiti će se na osnovi redoslijeda utvrđenog Planom i rasporedom korištenja grobnih mjesta, kojeg donosi Uprava groblja.

**IV. NAČIN UKOPA NEPOZNATIH OSOBA**

**Članak 7.**

Nepoznate osobe ukopati će se na groblju na način uobičajen mjesnim prilikama, osiguravajući pri tome pristupne podatke o nepoznatoj osobi (dob, spol, datum smrti) na odgovarajući način.

Ukop nepoznatih osoba izvršit će se na dijelu groblja označenom Planom i rasporedom korištenja grobnih mjesta kojeg odredi Uprava groblja.

**V. ODRŽAVANJE GROBLJA I UKLANJANJE OTPADA**

**Članak 8.**

Pod održavanjem groblja razumijeva se održavanje ograđenog prostora, zemljišta na kojem se nalaze grobna mjesta, krematoriji, mrtvačnica, dvorana za izlaganje na odru, prostorije za ispraćaj umrlih i dr.

Održavanje groblja, košnju zelenih površina obavljat će tvrtka Doroslov d.o.o. po dostavljenoj narudžbenici za isto i po važećim cijenama za spomenutu uslugu.

**Članak 9.**

Groblje, te objekti na groblju moraju biti ograđeni i održavani na način da budu uredni i čisti, na način da se ne vrijeđaju osjećaji pijeteta prema mrtvima.

**Članak 10.**

Grobovi i drugi objekti na groblju moraju se izgrađivati prema Planu uređenja groblja i rasporeda groblja, a u skladu s propisima o građenju, estetskim, sanitarnim i drugim tehničkim uvjetima.

Pri izvođenju radova iz stavka 1. ovog članka, izvođači su dužni pridržavati se odredaba o redu na groblju, a naročito:

* radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane, odnosno kada to odredi Uprava groblja
* građevni materijal (opeka, kamen, šljunak, pijesak, cement, vapno i drugo) može se držati na groblju samo kraće vrijeme koje je neophodno za izvršenje radova i na način da se time ne ometa promet u groblju,
* u slučaju prekida radova, kao i poslije njihova završetka, izvođač je dužan bez odlaganja gradilište dovesti u prijašnje stanje,
* za prijevoz materijala potrebnog za izvođenje radova na groblju, mogu se koristiti samo oni putovi i staze koje odredi Uprava groblja.

Radovi na uređenju i izgradnji grobova i drugih objekata na groblju mogu se obavljati samo nakon prethodne prijave Upravi groblja i davanje osiguranja za namirenje troškova koja će ista imati u svezi s npr. iskolčenjem pravca za uređenje grobnog humka, odvoz iskopane zemlje i drugih otpadaka, uređenje putova, utrošak vode i slično.

Uprava grobljem zabranit će rad na određenom objektu onom izvođaču radova koji započne s radom bez prethodne prijave i davanje osiguranja za namirenje troškova iz prethodnog stavka.

**Članak 11.**

Korisnik grobnog mjesta odlučuje o obliku i načinu uređenja grobnog mjesta. Kad se nadgrobni spomenici postavljaju od materijala trajne vrijednosti, moraju po obliku i načinu izvedbe biti u skladu s okolinom i mjesnim običajima.

Prije izgradnje nadgrobnog spomenika korisnik groba mora ishoditi suglasnost Uprave groblja glede oblika i načina izvedbe istog.

**Članak 12.**

Korisnici grobnog mjesta dužni su grobna mjesta koja koriste uređivati na primjereni način, te održavati red i čistoću da ne oštete susjedna grobna mjesta. Svaki grob, odnosno grobnica mora biti označen prikladnim nadgrobnim znakom.

**Članak 13.**

Uprava groblja dužna je na određenim mjestima na groblju osigurati pravilno odlaganje smeća, otpadaka, ostataka vijenaca i slično.

Odvoz i pražnjenje spremnika za otpad obavljat će tvrtka Doroslov d.o.o. po dostavljenoj narudžbenici Općine Marijanci po važećim cijenama za isto.

**VI. UVJETI I MJERILA UPRAVLJANJA GROBLJEM**

**Članak 14.**

Uprava groblja obavezna je osigurati raspoloživi broj grobnih mjesta u funkcionalnom stanju za potrebe redovnog ukopa umrlih osoba u svim naseljima na području Općine Marijanci.

Uprava groblja mora osigurati održavanje i uređenje groblja kao komunalnog objekta u stanju funkcionalne sposobnosti i na način da se ne narušava pijetet umrlim osobama.

**VII. NAKNADA KOD DODJELE GROBNOG MJESTA NA**

**KORIŠTENJE NA NEODREĐENO VRIJEME**

**Članak 15.**

U svim naseljima na području Općine Marijanci naknada za dodjelu jednostrukog grobnog mjesta na korištenje na neodređeno vrijeme iznosi 127,42 eura + PDV.

U svim naseljima na području Općine Marijanci naknada za dodjelu dvostrukog grobnog mjesta na korištenje na nedređeno vrijeme iznosi 254,83 eura + PDV.

**VIII.GODIŠNJA NAKNADA ZA KORIŠTENJE GROBNOG MJESTA**

**Članak 16.**

Korisnici plaćaju godišnju naknadu za korištenje grobnih mjesta u svim naseljima području Općine Marijanci

• 13,27 eura + PDV za jednostruko grobno mjesto,

• 26,54 eura + PDV za dvostruko grobno mjesto,

• 39,83 eura + PDV za trostruko grobno mjesto,

• 53,08 eura + PDV za četverostruko grobno mjesto.

**Članak 17.**

Naknadu iz članka 15. ove Odluke plaćaju korisnici, odnosno njihovi nasljednici u roku od osam dana od dana donošenja rješenja o davanju grobnog mjesta na neodređeno vrijeme korištenja.

Naknadu iz članka 16. ove Odluke plaćaju korisnici, odnosno njihovi nasljednici godišnje, time da ista dospijeva do 15. travnja tekuće godine.

**IX.PRIJELAZNE I ZAVRŠNE ODREDBE**

**Članak 18.**

U svim naseljima na području Općine Marijanci ukopi se ne obavljaju sve nedjelje kroz godinu, te u dane državnih praznika i blagdana i to:

• BOŽIĆ ( 25. i 26.12.)

• NOVA GODINA (01.01.)

• SVETA TRI KRALJA (06.01.)

• SVIJEČNICA (02.02.)

• VELIKI PETAK

• USKRSNI PONEDJELJAK

• UZAŠAĆE

• TIJELOVO

• VELIKA GOSPA (15.08.)

• SVI SVETI (01.11.)

• Na zahtjev vjernika druge vjeroispovijesti u dane njihovih svetaca.

**Članak 19.**

Korisnici grobnih mjesta, odnosno njihovi nasljednici u naseljima na području Općine Marijanci koji u postupku ustrojavanja katastra groblja do 31.12.2025 godine prijave postojeća grobna mjesta Upravi groblja, ne plaćaju naknadu iz članka 15. ove Odluke. Poslije navedenog datuma sva neprijavljena grobna mjesta će se naplaćivati po cijenama iz članka 15 ove Odluke.

**Članak 21.**

Ova Odluka stupa na snagu osmog dana nakon objave u “Službenom glasniku” Općine Marijanci.

Odredbe Članka 15. ove Odluke u naseljima na području Općine Marijanci primjenjivati će se od 01.03.2025. godine.

PREDSJEDNIK OPĆINSKOG VIJEĆA

IVAN MESAROŠ, mag.oec.